**FA – téma máj 2021 PAŽ 4. kapitola**

**čl.25. Osobitné zväzky so Spoločnosťou sv. Františka Saleského a s Inštitútom dcér Márie Pomocnice**

Združenie saleziánov spolupracovníkov má so Spoločnosťou svätého Františka Saleského „stabilné a bezpečné puto jednoty“ a osobitné charizmatické zväzky s Inštitútom dcér Márie Pomocnice.

Každá saleziánska komunita (SDB a FMA), provinciálna i miestna, je zapojená do plnenia úlohy, ktorú si želal don Bosco: „podporovať a rozširovať“ Združenie, prispievať k formácii jeho členov, propagovať ich Projekt apoštolského života a podporovať ho.

Tento článok odzrkadľuje presnú a nepopierateľnú vôľu zakladateľa. Pripomeňme si niekoľko historických skutočností. Don Bosco výberom hesla *Da mihi animas, cetera tolle* chcel vyjadriť svoju zanietenú lásku k Bohu a k mladým a bol ochotný podstúpiť akúkoľvek obetu, len aby sa uskutočnilo poslanie, ktoré uvidel vo sne z deviatich rokov. S cieľom odpovedať na očakávania mládeže a ľudových vrstiev svojej doby v roku 1859 založil spoločnosť svätého Františka Saleského a v roku 1872 spolu so svätou Máriou Dominikou Mazzarellovou založil Inštitút dcér Márie Pomocnice. Don Bosco mal tiež vzťahy s mnohými mužmi i ženami, ktorí sa rozličným spôsobom venovali dobru mladých ľudí, obrane a posilňovaniu viery medzi bežným ľudom. S nimi zakúsil silu a účinnosť jednotného konania. Tak sa v roku 1876 zrodilo Zbožné združenie saleziánskych spolupracovníkov (dnes – saleziánov spolupracovníkov), animovaných tým istým duchom Valdocca, usilujúcich sa vo svojich rodinách, v kresťanských spoločenstvách a v spoločnosti uskutočňovať spoločný mládežnícky, ľudový a misionársky apoštolát. Toto sú prvé tri skupiny ktorým don Bosco venoval čas, energiu, formačné a organizačné úsilie. Aj keď uznával rozmanitosť polí činnosti, stále bol presvedčený, že **apoštolská sila celej rodiny závisí od jednoty úmyslov, ducha, metódy a výchovného štýlu**. Znakom a zárukou tejto jednoty boli právne zväzky dcér Márie Pomocnice a saleziánov spolupracovníkov so Saleziánskou kongregáciou a zvlášť s jej hlavou – hlavným predstaveným. Saleziánska spoločnosť má v saleziánskej rodine z vôle zakladateľa „osobitnú zodpovednosť“ – hovorí článok 5 ich Stanov – „udržiavať jednotu ducha a podnecovať dialóg a bratskú spoluprácu pre vzájomné obohacovanie a účinnejší apoštolát“.

Špeciálna generálna kapitula saleziánov, verná zmýšľaniu zakladateľa, prijala za svoje jedno vyhlásenie, ktorým sa na spolupracovníkov obrátil vtedajší hlavný predstavený don Ricceri: **„Kiež by ste sa stali ľuďmi, ktorí spolupracujú uvedomele, dôsledne, vedľa nás, nie pod nami; teda nielen učenlivými a vernými vykonávateľmi, ale ľuďmi schopnými apoštolskej zodpovednosti.“** To umožní „na každej úrovni vytvoriť skutočne bratský vzťah, ktorý bude odteraz tvoriť nový štýl saleziánskeho života v rámci výchovných komunít aj mimo nich“ (Bolletino Salesiano, apríl 1972).

Medzi dcérami Márie Pomocnice a Združením saleziánov spolupracovníkov existujú „osobitné charizmatické zväzky“, spôsobené hlbokým a vitálnym vzájomným vzťahom. Prostredníctvom delegátok animujú strediská ustanovené pri ich dielach – spôsobom úplne rovnakým ako delegáti SDB. Takto Inštitút dcér Márie Pomocnice priamo vstupuje do života a do činnosti mnohých stredísk aj do organizácie Združenia na rôznych úrovniach, s účasťou vlastných delegátok. Od roku 1953 dcéry Márie Pomocnice priamo animujú strediská saleziánov spolupracovníkov.

Vzťahy medzi SDB a delegátkami FMA sa riadia duchom saleziánskeho bratstva a od roku 2007 aj normami obsiahnutými v Projekte apoštolského života. Počnúc rokom 1970 vzťah medzi saleziánmi a dcérami Márie Pomocnice upravovala dohoda týkajúca sa animovania Združenia. Od roku 2007 samotné Združenie dohodlo s delegátmi a delegátkami – prostredníctvom hlavného predstaveného, ktorý v tejto veci dal plnú moc generálnej matke FMA – spôsoby ich služby animovania v rámci Združenia.

Čl. 25 berie do úvahy nasledovné témy:

* záväzok obidvoch inštitútov dodržiavať Projekt apoštolského života Združenia pretože im to prináleží;
* život stredísk – ich zlúčenie alebo zrušenie, dohodu a spoluprácu medzi blízkymi strediskami, ich príslušnosť k vlastnému provinciálnemu usporiadaniu;
* delegátov a delegátky – menovanie, vzájomné vzťahy v súvislosti so strediskami a s radami; menovanie delegáta SDB a delegátky FMA do svetovej rady a do výkonného sekretariátu svetovej rady zo strany hlavného predstaveného (pre FMA na návrh zo strany generálnej matky);
* právomoc hlavného predstaveného a generálnej matky uskutočňovať a vysvetľovať články týkajúce sa delegátov a delegátok.

Na záver ešte niekoľko slov dona Pascuala Cháveza pri návšteve Slovenska v roku 2011. Boli to slová adresované nám, saleziánom spolupracovníkom keď bol v Dome Mamy Margity na Drienici:

**„Don Bosco vedel, že v hĺbke srdca každého človeka je túžba po spoločenstve.** Chcem vám skutočne povedať, že dnes je viac ako kedykoľvek predtým dôležité vytvárať veľkú súčinnosť so saleziánmi, s dcérami Márie Pomocnice a s VDB. Viete, čo je podľa mňa najväčšia dráma mladých? Je to samota, osamotenosť, v ktorej žijú. Môžu každý deň komunikovať so stovkami, s tisíckami ľudí, prísť domov a vojsť bez toho, aby pozdravili rodičov a zavrieť sa do svojej izby. Žijú vo veľkej samote, žijú vo veľkej izolácii. Preto saleziánska rodina dnes predstavuje veľké proroctvo – pomáha nám pochopiť že to, čo skutočne dáva zmysel životu, je spoločenstvo ľudí.“

Otázky na zamyslenie:

1. Poznám saleziánov z najbližšieho domu SDB?
2. Poznám sestry z najbližšieho domu FMA?
3. Ako funguje spolupráca v mojom stredisku s SDB a FMA a v čom môžem prispieť k jej zlepšeniu?
4. Za čo môžem ďakovať saleziánskej rodine?